ഒരു മാസത്തിനിടെ 11 ദശലക്ഷം വരിക്കാര് ജിയോ ഉപേക്ഷിച്ചു വന്തിരിച്ചടി ന്യൂഡല്ഹി: 2021 സെപ്തംബറില് മാത്രം രാജ്യത്തെ മുന്നിര ടെലികോം സേവനദാതാക്കളായ റിലയന്സ് ജിയോക്ക് നഷ്ടമായത് 11 ദശലക്ഷം വരിക്കാരെ. കഴിഞ്ഞ 30 മാസങ്ങള്ക്കിടെ ആദ്യമായാണ് ജിയോയില് നിന്നും ഇത്രയും പേര് കൊഴിഞ്ഞുപോകുന്നത്. ഇന്ത്യയിലെ ടെലികോം കമ്ബനികളില് ഏറ്റവും ചുരുങ്ങിയ കാലം കൊണ്ട് ഒന്നാമനായി ചരിത്രം സൃഷ്ടിച്ച ജിയോക്ക്, വലിയ തിരിച്ചടിയാണിത്. കൊവിഡ് മഹാമാരിയാണ് തിരിച്ചടിക്ക് കാരണമെന്നും റിപോര്ട്ടില് പറയുന്നുണ്ട്. അതുമൂലമുണ്ടായ സാമ്ബത്തിക ബുദ്ധിമുട്ടുകള് കാരണം ലോ എന്ഡ് മൊബൈല് ഉപയോക്താക്കള് അവരുടെ ഫോണുകള് റീചാര്ജ് ചെയ്യാത്തതിന്റെ ഫലമാണ് പെട്ടെന്നുള്ള ഇടിവ്. അതേസമയം, വരിക്കാരില് ഇടിവ് നേരിട്ടെങ്കിലും മറ്റ് മേഖലകളില് ജിയോക്ക് കഴിഞ്ഞമാസം നേട്ടമുണ്ടാക്കാന് കഴിഞ്ഞിട്ടുണ്ട്. ഓരോ വരിക്കാരില് നിന്നും ലഭിക്കുന്ന ശരാശരി വരുമാനം 138.4 രൂപയില് നിന്ന് 143.6 രൂപയായി ഉയര്ന്നു. എയര്ടെല്, വൊഡാഫോണ് ഐഡിയ തുടങ്ങിയ കമ്ബനികളെ അപേക്ഷിച്ച് ജിയോക്ക് ഇത് വലിയ നേട്ടമാണ്.